Lukács Helga-Erika

*Felismerés*

 én eddig nem tudtam

mit hogyan kellene

nem gondolkoztam el

mi éltet s mi az amiből

kevesebb kellene

szerettem a szépet

képeket zenéket

beláthatatlan jövőket

végetnemérős meséket

pont úgy vigyáztam

virágomat is mint magamat

fényben úszó párkányon ült

itta minden szavamat

volt hogy sárgán bóbiskolt

s estére úgy tűnt

már nem soká marad

de néha szépen kacagott

s messzire űzte lelkemből

a keserű bánatot

rendhagyó módon éltettem

felkeltettem megöntöztem

csupán egy dolog mi

figyelmemet elkerülte

hogy a neki szánt vízből

mennyi a pont elég

hogy a túl sok úgyanúgy

tönkretesz mint a túl kevés

így rothadt ki szívemből

gondosan imádott virágom

s érthettem meg egészen

mi okozhatja halálom

*Kézdivásárhely, 2022. április 20.*